Redemptor humani generis inevitabilibus nostræ fragilitatis casibus consulens, contra juges excessus nostros multa et diversa medicamina conficere dignatus est, quibus sordidata per baptismum denuo ad misericordiam consequendam conditio restauretur. Quorum unum precipuum esse credimus helemosinam, quodque omnibus anteposuit dicens: «Date helemosinam et ecce omnia», et cetera. Igitur ego Jozerannus, filius Hisrahelis et Ingelburgæ, audiens Domini vocem dicentis: «Vendite quæ possidetis, et date helemosinam», non rectius putavi aliis pauperibus hanc helemosinam esse largiendam, quam illis de quibus Dominus in Evangelio: «Beati, inquam, pauperes spiritu, quia vestrum est regnum Dei.» Horum esse particeps cupiens, dono Domino Deo et beatis apostolis ejus Petro et Paulo, ad locum Cluniacum, quod mihi competit jure hereditario, in istis tribus villis, in Vertiaco, in Lantena, in Columba, meam partem de meo alodo cum servis et ancillis, ut ab hodierna die teneant et possideant monachi Clunienses sine ullo contradicente mortali homine. Si quis vero contradixerit, iram Dei cum Juda traditore incurrat, nisi cito emendaverit. S. Jozeranni. S. Bosonis prepositi Genevensis æcclesiæ. S. Petri prioris. S. famulorum ejus, id est Gausberti, Tulumberti, David, Duranni, Marini.